Polisie blameer stelsel vir foute met misdaadstatistiekeRiah Phiyega. Foto: GCIS Lt.genl. Solomon Makgale, woordvoerder van die polisie, het gesê die “stelselfout” het teenstrydighede in die misdaadstatistiek veroorsaak, veral met betrekking tot motorkapings, motordiefstal en veediefstal. “Hierdie kategorieë het verkeerdelik die getal nul vir talle polisiestasies getoon. Maar die algehele syfers vir die provinsies was en is nog steeds korrek,” het hy gesê. Riah Phiyega, nasionale polisiekommissaris, het Dinsdag die mees onlangse misdaadsyfers aangekondig. Selfs nog voordat die statistiek bekendgemaak is, het Dianne Kohler-Barnard, die Demokratiese Alliansie (DA) se skaduminister van polisie, gesê ŉ onafhanklik oudit van die statistiek moet gedoen word. “Die akkuraatheid en geloofwaardigheid van die statistiek is kommerwekkend,” het Kohler-Barnard gesê. “Behalwe vir sake wat nie aangemeld word nie of polisiebeamptes wat nie aangemelde sake prosesseer nie weens prestasieteikens, is die statistieke oop vir manipulasie as dit nie onafhanklik geoudit word nie.” Sy het verwys na ŉ voorval twee jaar gelede toe dit aan die lig gekom het dat die SAPD die verkeerde bevolkingsyfers gebruik het om misdaad ratio’s te bepaal. “Verlede jaar het die SAPD statistieke aangekondig wat wesenlik foutief was vir beide Limpopo en KwaZulu-Natal,” het sy gesê. Makgale het egter volgehou dat die probleem met die 2014/2015 statistieke nou reggestel is en dat die syfers op die verslag “korrek en ŉ ware weerspieëling is van wat gebeur het en vasgelê is”. “Die SAPD vra om verskoning vir enige ongerief wat die haakplek dalk veroorsaak het,” het hy gesê.